Ευρωπαϊκή Πρωτοβουλία Πολιτών

Η Ευρωπαϊκή Πρωτοβουλία Πολιτών είναι μια διαδικασία της Ευρωπαϊκής Ένωσης μέσω της οποίας οι πολίτες της Ένωσης μπορούν να προσκαλέσουν την Ευρωπαϊκή Επιτροπή για να προτείνει νομοθεσίες σε τομείς τους οποίους έχει αρμοδιότητα η Ε.Ε. να νομοθετεί.

Διαδικασία
Η διαδικασία για να καταλήξει μια πρωτοβουλία να γίνει πρόσκληση και άρα να συζητηθεί περιγράφετε στην ιστοσελίδα της Ευρωπαϊκής Επιτροπής. Επίσης το Φόρουμ της Ευρωπαϊκής Πρωτοβουλίας Πολιτών, είναι η πλατφόρμα που σας προσφέρει χρήσιμες πληροφορίες και συμβουλές για την διαδικασία υποβολής, αλλά και σας δίνει τη δυνατότητα να συζητήσετε οτιδήποτε σχετικό.

Επιτροπή πολιτών
Για να ξεκινήσει μια πρωτοβουλία πολιτών, πολίτες πρέπει να συγκροτήσουν μια «επιτροπή πολιτών» αποτελούμενη από τουλάχιστον επτά πολίτες της ΕΕ που κατοικούν σε τουλάχιστον 7 διαφορετικά Κράτη Μέλη.
Πρωτοβουλίες πολιτών δεν μπορούν να αναλαμβάνονται από οργανώσεις. 
Η επιτροπή πολιτών, προτού αρχίσει να συγκεντρώνει δηλώσεις υποστήριξης από τους πολίτες, πρέπει να καταχωρίσει την πρωτοβουλία της σε συγκεκριμένο ιστότοπο της Ευρωπαϊκής Εππιτροπής. Μετά την επιβεβαίωση της καταχώρισης, οι διοργανωτές έχουν ένα έτος για να συγκεντρώσουν τις υπογραφές.

Δήλωση υποστήριξης (υπογραφή)
Για να δηλώσει κάποιος την υποστήριξη του για μια πρωτοβουλία πρέπει να είναι υπήκοος κράτους μέλους της Ε.Ε. σε ηλικία που να του παρέχεται το δικαίωμα ψήφου, χωρίς να είναι απαραίτητο να είναι εγγεγραμμένος σε εκλογικούς καταλόγους. Για την Ελλάδα η ηλικία αυτή είναι άνω των 17 ετών. Η δήλωση υποστήριξης γίνεται είτε μέσω του ιστότοπου της αντίστοιχης πρωτοβουλίας μέσα στον ιστότοπο της Ευρωπαϊκής Επιτροπής ή και σε χαρτί, συμπληρώνοντας τα απαραίτητα στοιχεία που απαιτούνται για την επαλήθευση από τις αρχές και τα οποία διαφέρουν ανά κράτη μέλη.
Απαιτείται η στήριξη της πρωτοβουλίας από τουλάχιστον ένα εκατομμύριο πολίτες της ΕΕ που θα προέρχονται τουλάχιστον από τουλάχιστον 7 από τα Κράτη Μέλη. Για καθένα από τα Κράτη Μέλη απαιτείται ένας ελάχιστος αριθμός υπογραφόντων.

Επιτυχής υποστήριξη
Όταν μια πρωτοβουλία συγκεντρώσει την απαραίτητη υποστήριξη, η Ευρωπαϊκή Επιτροπή εντός 6 μηνών θα εξετάσει τη πρωτοβουλία:
 οι εκπρόσωποι της Ευρωπαϊκής Επιτροπής θα συναντηθούν με τους διοργανωτές προκειμένου οι τελευταίοι να τους εξηγήσουν λεπτομερώς τα θέματα που θίγει η πρωτοβουλία τους
 οι διοργανωτές θα έχουν την ευκαιρία να παρουσιάσουν την πρωτοβουλία τους σε δημόσια ακρόαση στο Ευρωπαϊκό Κοινοβούλιο
 η Ευρωπαϊκή Επιτροπή θα απαντήσει επίσημα και θα αναφέρει τις ενέργειες που θα προτείνει ανταποκρινόμενη στην πρωτοβουλίας πολιτών, εφόσον προτείνει ενέργειες, καθώς και τους λόγους που την οδήγησαν στην απόφαση αυτή.

Ωστόσο, η Ευρωπαϊκή Επιτροπή δεν είναι υποχρεωμένη να προτείνει νομοθεσία ως αποτέλεσμα μιας πρωτοβουλίας. Σε περίπτωση που η Ευρωπαϊκή Επιτροπή αποφασίσει να υποβάλει νομοθετική πρόταση ανταποκρινόμενη σε πρωτοβουλία πολιτών, θα ακολουθηθεί η συνήθης νομοθετική διαδικασία: η πρόταση της Ευρωπαϊκής Επιτροπής υποβάλλεται στο νομοθέτη (κατά κανόνα στο Ευρωπαϊκό Κοινοβούλιο και στο Συμβούλιο ή σε ορισμένες περιπτώσεις μόνο στο Συμβούλιο) και, εάν εγκριθεί, γίνεται νόμος.

Πρωτοβουλίες

Πρωτοβουλίες για τις οποίες τρέχει η συγκέντρωση υπογραφών
Ο ενημερωμένος κατάλογος πρωτοβουλιών που έχει καταχωριστεί από την Επιτροπή και συλλέγει υπογραφές επί του παρόντος διατίθεται στο μητρώο ΕΠΠ της Επιτροπής.

Όλες οι καταχωρισμένες πρωτοβουλίες 
Ο ενημερωμένος κατάλογος όλων των πρωτοβουλιών που καταχωρίστηκαν από την Επιτροπή από το 2012 διατίθεται στο μητρώο ΕΠΠ της Επιτροπής.

Απορριφθείσες αιτήσεις καταχώρισης 
Ενώ οι περισσότερες αιτήσεις εγγραφής έχουν εγκριθεί, μερικές απορρίφθηκαν, καθώς δεν πληρούσαν τις προϋποθέσεις εγγραφής. Ο ενημερωμένος κατάλογος απορριφθέντων αιτήσεων εγγραφής είναι διαθέσιμος στο μητρώο ΕΠΠ της Επιτροπής.

Αποσυρθείσες πρωτοβουλίες 
Ορισμένες πρωτοβουλίες αποφάσισαν να αποσυρθούν μετά την εγγραφή τους, για διάφορους λόγους. Ο κατάλογός τους διατίθεται στο μητρώο ΕΠΠ της Επιτροπής.

Πρωτοβουλίες που συγκέντρωσαν 1 εκατομμύριο υπογραφές 
Οι πρωτοβουλίες που συγκέντρωσαν 1 εκατομμύριο υπογραφές ή περισσότερες και υποβλήθηκαν στην Ευρωπαϊκή Επιτροπή είναι: 

 Η ύδρευση και η αποχέτευση είναι ανθρώπινο δικαίωμα! Το νερό είναι δημόσιο αγαθό, όχι εμπόρευμα!
 Ένας από μάς
 Stop Vivisection
 Η απαγόρευση του glyphosate και η προστασία των πολιτών και του περιβάλλοντος από τα τοξικά φυτοφάρμακα
 Minority SafePack – Ένα εκατομμύριο υπογραφές για την πολυμορφία στην Ευρώπη
 End the Cage Age

Εξωτερικοί σύνδεσμοι
 Ιστοσελίδα Ευρωπαϊκής Επιτροπής για την Ευρωπαϊκή Πρωτοβουλία Πολιτών
Φόρουμ της Ευρωπαϊκής Πρωτοβουλίας Πολιτών

 Κανονισμός (ΕΕ) 2019/788 σχετικά με την Ευρωπαϊκή Πρωτοβουλία Πολιτών

Παραπομπές

Ευρωπαϊκή Επιτροπή
Ευρωπαϊκή Ένωση
Άμεση δημοκρατία